© Анелия Николова Мая Манолова.

Депутатът от БСП Мая Манолова e избрана за омбудсман, съобщи лидерът на социалистите Михаил Миков на среща с майчински организации в Народното събрание.

Манолова е избрана със 129 гласа, за досегашния омбудсман Константин Пенчев са гласували 82-ма депутати, а недействителните бюлетини са били 12. Резултатите бяха официално обявени от председателя на комисията по избора на обществения защитник Евгени Стоев от ГЕРБ.

От недействителните бюлетини празни са били 6, в 5 са били написани имената и на двамата кандидати, а една е била разкъсана.

Манолова, която не участва в гласуването, благодари от парламентарната трибуна на всичките си колеги, които са я подкрепили и са ѝ гласували доверие, че ще бъде ефективен и достоен защитник на българските граждани. Тя допълни, че ще ѝ липсват парламентарната трибуна и страстта на парламентарната битка, но предстои друга, не по-лека - битката за правата на гражданите.

"Благодаря на тези, които не ме подкрепиха, защото ще докажа, че мога да бъда най-добрия омбудсман", заяви Манолова и изрази надежда като обществен защитник да работи добре с Народното събрание.



Председателят на Народното събрание Цецка Цачева съобщи, че Манолова ще положи клетва като омбудсман, след като напусне БСП. Манолова ще встъпи в длъжност на 20 октомври, когато изтича мандатът на сегашния обществен защитник Константин Пенчев.

Малко по-рано днес, докато специалната комисия по избора броеше бюлетините, в кулоарите на парламента се разказваше следният виц: Институцията вече ще се казва омбудсмая, а не омбудсман.

Изборът на Манолова не е неочакван. Подкрепа за нея бяха изразили парламентарните групи на БСП, ДПС, АБВ и Патриотичния фронт. Очакванията бяха и че кандидатурата ѝ ще бъде подкрепена от "Атака" и коалицията "Български демократичен център". Депутатите от ГЕРБ по-скоро бяха срещу избора ѝ заради аферата "Костинброд". Управляващата партия обаче не издигна свой кандидат и още преди внасянето на кандидатурата на Манолова мълвата в кулоарите бе, че тя има уговорка с лидера Бойко Борисов ГЕРБ да не пречи на избора ѝ.

Константин Пенчев пък бе предложен от Реформаторския блок буквално в последния момент.